
Z A P I S N I K

31. sjednice Vijeća Mjesnog odbora „Bruno Bušić“, 25. listopada 2023. u 19.00  sati, u prostorijama Mjesnog odbora „Bruno Bušić“,


NAZOČNI ČLANOVI VIJEĆA:

1. Sandra Tomljenović
2. Ivan Romštajn
3. Bojana Jurički
4. Mirjana Grubišić
5. Iva Ramljak
6. Borna Smrk
7. Marinko Blažević
8. Gost: Željko Stošić, domar MO Bruno Bušić


Predsjedava Iva Ramljak, predsjednica Vijeća.
Predsjednica konstatira da je nazočno 7 članova Vijeća, te otvara 31. sjednicu Vijeća Mjesnog odbora.
Predsjednica predlaže usvajanje zapisnika 30. sjednice koje su članovi Vijeća zaprimili e-mailom.
Vijeće prihvaća tekst Zapisnika 30. sjednice jednoglasno bez nadopuna i ispravaka.

Predsjednica predlaže dnevni red kojeg su svi prisutni vijećnici primili e-mailom i pita ima li tko kakvih dodatnih prijedloga.
Predsjednica predlaže izmjenu dostavljenog dnevnog reda na način da prva točka dnevnog reda bude „Korištenje prostora MS „Bruno Bušić“ s obzirom na to da na sjednici prisustvuje domar mjesnog odbora, Željko Stošić, a vezano za tematiku korištenja prostorija. 
Prijedlog je jednoglasno izglasan i konstatira se da Vijeće jednoglasno usvaja sljedeći


D N E V N I   R E D


1. Korištenje prostora MS „Bruno Bušić“
2. Prijedlog zaključka o davanju mišljenja o prijedlogu osiguravanja sredstava za provođenje aktivnosti, programa i projekata u svrhu unapređenja kvalitete života građana
3. Aktualna komunalna problematika
4. Izvješća, pitanja i prijedlozi



Ad 1. Korištenje prostora MS „Bruno Bušić“

a) Predsjednica ističe kako se problematika korištenja prostora nekoliko puta ponavljala na sjednicama zbog problema s određenim korisnicima. U odnosu na isto, daje riječ Željku Stošiću. Željko Stošić ističe kako je potrebno postaviti raspored korištenja na vidljivo mjesto u mjesnom odboru i pokušati uvesti u korištenje evidenciju korištenja prostorija s podacima o vremenu korištenja prostora i zatečenog stanja. Navodi kako je potrebno upozoriti korisnike na odgovorno korištenje.
Željko Stošić nadalje navodi kako smatra da postoji i problem što određeni korisnici neovlašteno dijele ključeve. Vijećnik Marinko Blažević navodi kako smatra da je potrebno telefonski nazvati korisnike prije jednokratnog korištenja prostora kako bi ih se obavijestilo o pravilima korištenja prostorija mjesnog odbora. Predsjednica ističe kako korisnici prije jednokratnog korištenja zaprime pisana pravila korištenja kojima se postiže informiranje.

Vijećnici Marinko Blažević i Borna Smrk ističu kako postoji problem dodijele ključeva prostorija mjesnog odbora i da smatraju da određeni redovni korisnici ne koriste prostorije dovoljno često kako bi se opravdala dodjela ključeva.

Predsjednica predlaže da se jednokratno korištenje regulira na određeni način kako bi se smanjili problemi vezani za urednost, korištenje i izlazak iz prostorija mjesnog odbora. Predsjednica otvara raspravu. U raspravi sudjeluju svi prisutni članovi Vijeća.

Potpredsjednica Sandra Tomljenović predlaže smanjenje maksimalnog broja jednokratnog korištenja mjesnog odbora na mjesečnoj razini. Vijećnik Marinko Blažević navodi kako bi se takvom odlukom potencijalno onemogućilo korištenje prostorija fizičkim osobama koje poštuju pravila, a prostorije su im potrebne za proslave dječjih rođendana i ostala obilježavanja. Potpredsjednica Sandra Tomljenović predlaže da se jednokratna korištenja skrate do 20 kako bi se obeshrabrila večernja slavlja koja učestalije dovode do problema. 

 Vijećnici jednoglasno donose odluku o vremenu korištenja prostorija Mjesnog odbora „Bruno Bušić“ za jednokratne korisnike.

Zaključak 
o terminu jednokratnih korištenja prostora MS „Bruno Bušić“ 

Vijeće Mjesnog odbora „Bruno Bušić“ odobravati će jednokratna korištenja prostora najkasnije do 20.00 sati.


Predsjednica navodi kako je Vijeće zaprimilo zahtjev za korištenje prostorija od Marije Rinkovec radi proslave dječjeg rođendana.

Vijećnici jednoglasno donose odluku o odobrenju zahtjeva za korištenje prostorija Mjesnog odbora „Bruno Bušić“ u gore navedenim terminima.

Zaključak 
o jednokratnim korištenjima prostora MS „Bruno Bušić“ 

Vijeće Mjesnog odbora „Bruno Bušić“ odobrava korištenja prostora:
 

· Mariji Rinkovec u terminu 28. 10. 2023. od 9 do 20 sati


Ad 2. Prijedlog zaključka o davanju mišljenja o prijedlogu osiguravanja sredstava za provođenje aktivnosti, programa i projekata u svrhu unapređenja kvalitete života građana

Predsjednica obavještava Vijećnike kako je Vijeće zaprimilo prijedlog Gradskog ureda za mjesnu samoupravu, promet, civilnu zaštitu i sigurnost za osiguravanje sredstava u svrhu provođenja Plana potreba za aktivnostima, programima i projektima unapređenja kvaliteta života građana. Sukladno prijedlogu, za naredno proračunsko razdoblje mogu se osigurati sredstva za potrebe realizacije Plana u iznosu 4.000,00 eura.

Predsjednica otvara raspravu. U raspravi sudjeluju svi vijećnici.
Vijeće mjesnog odbora jednoglasno donosi odluku da je suglasno s predmetnim prijedlogom.

Z A K L J U Č A K
 o davanju mišljenja o prijedlogu osiguravanja sredstava za provođenje aktivnosti, programa i projekata u svrhu unapređenja kvalitete života građana


1. Vijeće Mjesnog odbora „Bruno Bušić“ suglasno je s prijedlogom Gradskog ureda za mjesnu samoupravu, promet, civilnu zaštitu i sigurnost za osiguravanje sredstava u svrhu provođenja Plana potreba za aktivnostima, programima i projektima unapređenja kvaliteta života građana.


2. Vijeće Mjesnog odbora „Bruno Bušić“ predlaže da se za naredno proračunsko razdoblje osiguraju sredstva za potrebe realizacije Plana u iznosu 4.000,00 eura.

3. Ovaj zaključak biti će dostavljen Gradskom uredu za mjesnu samoupravu, promet, civilnu zaštitu i sigurnost.



Ad 3. Aktualna komunalna problematika

a) Potpredsjednica navodi kako postoji upit sa zahtjevom da se donese rješenje za uklanjanje dva bora ispred Borongaj aerodrom 8. Ističe kako je Gradski ured bio na očevidu te je dostavljen dopis vezano uz uređenje staze. Predstavnik stanara na predmetnoj adresi je tražio uklanjanje borova jer tvrdi kako je korijenski sustav, koji je oštetio i prilaznu stazu, ušao u temelje zgrade. Predsjednica će poslati dopis kojim se traži da se uvaži izjava predstavnika stanara te da se donese rješenje kojim se Zrinjevcu nalaže rušenje predmetnih stabala.

b) Vijećnik Marinko Blažević ističe kako je potrebno uputiti nadležna tijela na provođenje očevida ispred Konzuma do Osnovne škole Dobriše Cesarića u ulici Ksavera Šandora Gjalskog radi utvrđenja stanja i sanacije korijenskog sustava stabala.

c) Vijećnica Mirjana Grubišić navodi kako je potrebno zatražiti pojačani nadzor radi parkiranja u ulici Milana Pavelića s obzirom na to da auti parkiraju kraj zebre i umanjuju vidljivost pješaka autima koji s Borongajske ceste ulaze u Ulicu Milana Pavelića.

Predsjednica navodi kako će se upiti za predmetnu problematiku proslijediti nadležnim tijelima.


Ad 4. Izvješća, pitanja, prijedlozi


Pitanja i prijedloga nema i ovime je iscrpljen dnevni red. Predsjednica u 20:30 zatvara 31. sjednicu VMO.

                                                                       Predsjednica Vijeća Mjesnog odbora
							      „Bruno Bušić“

                       				                          Iva Ramljak,  mag.iur.
KLASA: 024-08/23-003/1979
URBROJ: 251-13-11-11/002-23-3

